মুরারিচাঁদ কলেজ

**মুরারিচাঁদ কলেজ** (সংক্ষেপে: **এমসি কলেজ**) বাংলাদেশের সিলেট শহরের একটি সরকারি উচ্চশিক্ষা প্রতিষ্ঠান। যা সিলেট সিটি কর্পোরেশনের টিলাগড় এলাকায় অবস্থিত এবং ১৮৯২ সালে রাজা গিরীশচন্দ্র রায় কর্তৃক প্রতিষ্ঠিত হয়। বর্তমানে এই কলেজে সিলেট শিক্ষা বোর্ডের অধীনে উচ্চ মাধ্যমিক পর্যায়ে বিজ্ঞান শাখায় শিক্ষা প্রদান করা হয়। এছাড়া, জাতীয় বিশ্ববিদ্যালয়ের অধীনে স্নাতক (পাস), স্নাতক (সম্মান) এবং স্নাতকোত্তর কোর্স চালু আছে। ব্যানবেইসের তথ্যমতে বর্তমানে মোট ১৩,৩৫১ জন শিক্ষার্থী অধ্যয়ন করছে।

## ইতিহাস
শ্রীহট্টের (বর্তমানে সিলেট) রায়নগরের জমিদার রাজা গিরীশচন্দ্র রায় তার মাতামহ মুরারীচাঁদ রায়ের স্মৃতিরক্ষার্থে ১৮৮৬ সালের ১৭ জুন ‘মুরারী চাঁদ এন্ট্রাস স্কুল’ নামে একটি উচ্চ বিদ্যালয় প্রতিষ্ঠা করেন। অল্প সময়ের মধ্যেই এটিকে কলেজে উন্নীত করার উদ্যোগ নেওয়া হয়। ১৮৯১ সালে কলকাতা বিশ্ববিদ্যালয়ের অনুমতিক্রমে এখানে এফ.এ (বর্তমান উচ্চমাধ্যমিক) শ্রেণি চালু হয়। এরই ধারাবাহিকতায় ১৮৯২ সালের ২৭ জুন মাত্র ১৮ জন ছাত্র ও ৪ জন শিক্ষক নিয়ে আসাম প্রদেশের একমাত্র দ্বিতীয় গ্রেড কলেজ হিসেবে *মুরারীচাঁদ কলেজের* আনুষ্ঠানিক যাত্রা শুরু হয়। ১৮৯৩ সালে এ কলেজ থেকে প্রথম ব্যাচের শিক্ষার্থীরা এফ.এ পরীক্ষায় অংশগ্রহণ করে।

১৮৯৭ সালের ভয়াবহ ভূমিকম্পে জমিদারবাড়িসহ কলেজ ভবন ধ্বংস হলে রাজা গিরীশচন্দ্র রায় পুনরায় কলেজটি নির্মাণ করেন। পরবর্তী সময়ে অবকাঠামোগত সংকট ও শিক্ষক স্বল্পতার মধ্য দিয়েও কলেজটি এগিয়ে যেতে থাকে। ১৯০৮ সালে সরকার থেকে মাসিক ৫০০ টাকা গ্র্যান্ট-ইন-এইড মঞ্জুর হলে প্রতিষ্ঠানটি টিকে থাকার গুরুত্বপূর্ণ ভিত্তি পায়। 
### সরকারিকরণ
১৯১২ সালের ১ এপ্রিল আসামের তদানীন্তন চিফ কমিশনার স্যার আর্চডেল আর্ল কলেজটিকে সরকারের পূর্ণ নিয়ন্ত্রণে গ্রহণের ঘোষণা দেন। তখন কলেজে ৯৮ জন ছাত্র ও ৬ জন শিক্ষক কর্মরত ছিলেন। গোবিন্দচরণ পার্কে (বর্তমান হাসান মার্কেট) কলেজের জন্য পৃথক ভবন নির্মাণ করা হয়। সাধারণ জনগণ ও খান বাহাদুর সৈয়দ আব্দুল মজিদ (কাপ্তান মিয়া)-র নেতৃত্বে অর্থসংগ্রহের মাধ্যমে ১৯১৬ সালের জুলাই মাসে বি.এ (ডিগ্রি) কোর্স চালু হয়, ফলে কলেজটি প্রথম শ্রেণির কলেজে উন্নীত হয়। ১৯১৭ সালে প্রথম ব্যাচের শিক্ষার্থীরা বি.এ পরীক্ষায় অংশগ্রহণ করে। ১৯১৮ সালে সংস্কৃত বিষয়ে প্রথম অনার্স কোর্স চালু হয়।

১৯২১ সালের ১৯ আগস্ট আসামের গভর্নর স্যার উইলিয়াম মরিস এবং শিক্ষামন্ত্রী খান বাহাদুর সৈয়দ আব্দুল মজিদের উপস্থিতিতে থ্যাকারে টিলায় কলেজের নতুন ক্যাম্পাসের ভিত্তিপ্রস্তর স্থাপন করা হয়। প্রায় ১৫০ একর খাস জমি কলেজের জন্য অধিগ্রহণ করা হয়। ১৯২৫ সালের ২৭ জুলাই আনুষ্ঠানিকভাবে নতুন ক্যাম্পাসে মুরারীচাঁদ কলেজের উদ্বোধন হয় এবং কলেজটি গোবিন্দ পার্ক থেকে বর্তমান স্থানে স্থানান্তরিত হয়।
### একাডেমিক ইতিহাস
১৯১৩ সালে আইএসসি (উচ্চমাধ্যমিক বিজ্ঞান) চালু হয়। ১৯১৮–১৯২২ সালের মধ্যে সংস্কৃত, ইংরেজি, ফারসি, আরবি, গণিত, দর্শন ও ইতিহাসে অনার্স কোর্স চালু হয়। ১৯২৬ সালে ডিগ্রি বিজ্ঞান এবং ১৯২৭ সালে পদার্থবিদ্যা ও রসায়ন অনার্স চালু হয়। 

১৯৪৭ এর ভারত বিভাজনের পূর্ব পর্যন্ত কলেজটি কলকাতা বিশ্ববিদ্যালয়ের অধিভুক্ত ছিল। ১৯৫৫ সালে ঢাকা বিশ্ববিদ্যালয়ের অধীনে থাকা অবস্থায় অনার্স কোর্স সাময়িকভাবে বন্ধ হয়ে যায়। ১৯৬১ সালে পুনরায় বাংলা, ইংরেজি, রাষ্ট্রবিজ্ঞান, অর্থনীতি, গণিত, পদার্থবিদ্যা ও রসায়নে অনার্স চালু হয়। ১৯৬৮ সালে কলেজটি নবপ্রতিষ্ঠিত চট্টগ্রাম বিশ্ববিদ্যালয়ের অধীনে আসে এবং ১৯৭০ সালে মাস্টার্স কোর্স চালু হয়, যদিও পরে শিক্ষকসংকটের কারণে তা স্থগিত হয়। ১৯৭২ সালে উদ্ভিদবিদ্যায় অনার্স কোর্স চালু হয়। ১৯৯৩ সালে জাতীয় বিশ্ববিদ্যালয় প্রতিষ্ঠিত হলে কলেজটি এর অধিভুক্ত হয়।
### নাম পরিবর্তন ও পুনঃনামকরণ
১৯৬৪ খ্রিস্টাব্দে তৎকালীন পাকিস্তান সরকারের শিক্ষা বিভাগের নীতিগত সিদ্ধান্ত অনুযায়ী দেশের প্রধান কলেজসমূহ থেকে উচ্চমাধ্যমিক স্তর পৃথক করার কর্মসূচি গ্রহণ করা হয়। এর ফলে মুরারীচাঁদ কলেজ থেকে উচ্চমাধ্যমিক মানবিক ও বাণিজ্য শাখা বিলুপ্ত করা হয়, তবে বিশেষ বিবেচনায় এখানে উচ্চমাধ্যমিক বিজ্ঞান শাখা বহাল রাখা হয়। কলেজের পূর্ব পাশে ১৯৬৬ সালের জুলাই থেকে একটি স্বতন্ত্র উচ্চমাধ্যমিক সরকারি কলেজ চালু করা হয়। নবপ্রতিষ্ঠিত কলেজটিকে *মুরারী চাঁদ উচ্চমাধ্যমিক কলেজ* এবং পুরাতন মুরারী চাঁদ কলেজকে *সিলেট সরকারি কলেজ* নামকরণ করা হয়। এর পেছনে যুক্তি ছিল, রাজা গিরীশচন্দ্র রায় কর্তৃক প্রতিষ্ঠিত মুরারী চাঁদ কলেজটি ছিল উচ্চমাধ্যমিক কলেজ এবং সেটি সরকারি ব্যয়ে ডিগ্রি পর্যায়ে উন্নীত হয়েছিল।

পরবর্তীকালে, ১৯৮৯ সালের ৩১ ডিসেম্বর শিক্ষা মন্ত্রণালয়ের এক প্রজ্ঞাপনের মাধ্যমে ‘সিলেট সরকারি কলেজ’-এর পরিবর্তে কলেজটির ঐতিহ্যবাহী নাম পুনরুদ্ধার করে পুনরায় *মুরারীচাঁদ কলেজ* নামকরণ করা হয়। অন্যদিকে উচ্চমাধ্যমিক স্তরের প্রতিষ্ঠানটির নামকরণ করা হয় সিলেট সরকারি কলেজ।

## ক্যাম্পাস
থাম্ব|কলেজের কেন্দ্রীয় লাইব্রেরী
মুরারিচাঁদ কলেজের সুবিশাল ক্যাম্পাসটি ১২৪ একর আয়তনের উপর প্রতিষ্ঠিত। ক্যাম্পাসের পূর্বে সিলেট সরকারি কলেজ, উত্তরে সিলেট কৃষি বিশ্ববিদ্যালয় ও সিলেট ইঞ্জিনিয়ারিং কলেজ অবস্থিত। এছাড়াও কলেজের কাছেই টিলাগড় ইকোপার্ক রয়েছে। কলেজের অভ্যন্তরে একটি পুকুরও দেখা যায়। 
### অবকাঠামো
কলেজটিতে বর্তমানে মোট নয়টি একাডেমিক ভবন রয়েছে। এসব ভবনে শ্রেণীকক্ষ, বিভাগীয় অফিস, লাইব্রেরি ইত্যাদি অবস্থিত এবং মূলত পাঠদান কার্যক্রম পরিচালনার জন্য ব্যবহৃত হয়। প্রায় প্রতিটি বিভাগের জন্য আলাদা একাডেমিক ভবনের ব্যবস্থা রয়েছে।

কলেজের কেন্দ্রীয় গ্রন্থাগারটি দেশের প্রাচীনতম গ্রন্থাগারগুলোর মধ্যে অন্যতম। এতে বিপুল সংখ্যক বইয়ের সংগ্রহ রয়েছে, যার মধ্যে বহু বিরল গ্রন্থও অন্তর্ভুক্ত। গবেষকদের কাছে এই গ্রন্থাগারটি অত্যন্ত গুরুত্বপূর্ণ। বর্তমানে এখানে ৬০,০০০-এরও বেশি বই সংরক্ষিত রয়েছে।

কলেজের বোটানিক্যাল গার্ডেনটি উদ্ভিদবিদ্যা বিভাগ পরিচালনা করে এবং এটি সিলেট বিভাগের একমাত্র বোটানিক্যাল গার্ডেন। এছাড়া প্রাণিবিদ্যা বিভাগ একটি প্রাণিবিদ্যা জাদুঘর পরিচালনা করে, যেখানে বিভিন্ন প্রজাতির প্রাণীর সংরক্ষিত নমুনা রয়েছে।

কলেজটিতে দুটি আবাসিক হোস্টেল রয়েছে—একটি পুরুষ শিক্ষার্থীদের জন্য এবং অন্যটি নারী শিক্ষার্থীদের জন্য। পুরুষদের হোস্টেলটি মোট ছয়টি ব্লক নিয়ে গঠিত, যার মধ্যে পাঁচটি ব্লক মুসলিম শিক্ষার্থীদের জন্য এবং একটি ব্লক হিন্দু শিক্ষার্থীদের জন্য নির্ধারিত। বর্তমানে হোস্টেল পুকুরের পাশে আরও একটি চারতলা নতুন হোস্টেল নির্মাণাধীন রয়েছে।
## অনুষদ ও বিভাগসমূহ

### স্নাতক (সম্মান) ও স্নাতকোত্তর

### স্নাতক (পাস)

* বিএ (পাস)
* বিএসএস (পাস)
* বি.এসসি. (পাস)
* বিবিএস (পাস)
* সিসি
### উচ্চ মাধ্যমিক
* বিজ্ঞান শাখা

## শিক্ষার্থী
বাংলাদেশ শিক্ষাতথ্য ও পরিসংখ্যান ব্যুরোর ২০২৫ সালের তথ্যানুসারে, মুরারিচাঁদ কলেজে উচ্চ মাধ্যমিক, স্নাতক (৩ বছর পাস কোর্স), স্নাতক (সম্মান) ও স্নাতকোত্তর—এই চারটি স্তরে মোট ১৩,৩৫১ জন শিক্ষার্থী অধ্যয়ন করছে, যার মধ্যে ছাত্রী সংখ্যা ৪,৯৫৩ জন। এর মধ্যে উচ্চ মাধ্যমিকে ৬০০ শিক্ষার্থীর মধ্যে ২০৪ জন ছাত্রী; স্নাতক (৩ বছর পাস কোর্স) কোর্সে ৩,২৫৬ শিক্ষার্থীর মধ্যে ৯৭৫ জন ছাত্রী; স্নাতক (সম্মান) স্তরে ৬,৭৬০ শিক্ষার্থীর মধ্যে ২,৬০৮ জন ছাত্রী; এবং স্নাতকোত্তর পর্যায়ে ২,৭৩৫ শিক্ষার্থীর মধ্যে ১,১৬৬ জন ছাত্রী অধ্যয়ন করছে।

## সহশিক্ষা কার্যক্রম
মুরারিচাঁদ কলেজে বিভিন্ন ধরনের সহশিক্ষা কার্যক্রম চালু রয়েছে; সেগুলো হল :
* বাংলাদেশ ন্যাশনাল ক্যাডেট কোর
* রোভার স্কাউট
* মুরারিচাঁদ কবিতা পরিষদ - মুকপ
* ধ্রুবক ক্লাব - গণিত বিভাগ
* টুরিস্ট ক্লাব
* থিয়েটার মুরারিচাঁদ 
* ইকোনমিকস ক্লাব
* কেমিস্ট্রি ক্লাব
* ফিজিক্স ক্লাব, এম.সি কলেজ
* দ্য স্কাইলার্ক ক্লাব অব ইংলিশ
* রাষ্ট্রবিজ্ঞান ইউনাইটেড ক্লাব
* মুরারিচাঁদ ডিবেট ফেডারেশন (এমসিডিএফ)
* মুরারিচাঁদ কলেজ রিপোর্টার্স ইউনিটি 
* মোহনা সাংস্কৃতিক সংগঠন
## প্রক্তন শিক্ষার্থী
* আবু তাহের, বীর উত্তম, মুক্তিযুদ্ধের সেক্টর কমান্ডার ও রাজনীতিবিদ
* এম. সাইফুর রহমান বাংলাদেশের সাবেক অর্থমন্ত্রী
* আবুল মাল আবদুল মুহিত বাংলাদেশের সাবেক অর্থমন্ত্রী
* শাহীনুর পাশা চৌধুরী বাংলাদেশী রাজনীতিবিদ ও সাবেক সাংসদ
* দেওয়ান মোহাম্মদ আজরফ বাংলাদেশী সাহিত্যিক
* আলতাফ হোসেইন পাকিস্তানী রাজনীতিবিদ
* নুরুল ইসলাম নাহিদ, বাংলাদেশের সাবেক শিক্ষামন্ত্রী
* জয় ভদ্র হগজর, (১৯১৪–১৯৭৩) ভারতের সাবেক এমপি; প্রাক্তন ভেটেরিনারি মন্ত্রী, আসাম সরকার
* ইকরাম সেহগাল পাকিস্তানি সেনা কর্মকর্তা
* মোহাম্মদ আতাউল করিম, বাংলাদেশী পদার্থবিজ্ঞানী
* এম এ রশীদ, বাংলাদেশ প্রকৌশল বিশ্ববিদ্যালয় এর প্রথম উপাচার্য
* মোহাম্মদ আতাউল করিম বাংলাদেশী-মার্কিন পদার্থবিজ্ঞানী
* শফিকুর রহমান বাংলাদেশ জামায়াতে ইসলামীর আমীর
* দিলদার হোসেন সেলিম সাবেক সংসদ সদস্য
* আব্দুল মালিক, হৃদরোগ বিশেষজ্ঞ, জাতীয় অধ্যাপক
* খলিল উল্লাহ খান বাংলাদেশী অভিনেতা
* মুফতি নুরুন্নেছা খাতুন উদ্ভিদবিজ্ঞানী, শিক্ষক এবং উদ্যানবিদ্যাবিদ
* নীহাররঞ্জন রায় ভারতীয় ইতিহাসবেত্তা 
* মইনুল হক চৌধুরী (১৯২৩-১৯৭৬) আসাম মন্ত্রী সভায় প্রভাবশালী মন্ত্রী ছিলেন
* সৈয়দ মনজুরুল ইসলাম ঢাকা বিশ্ববিদ্যালয়ের প্রাক্তন অধ্যাপক, সমালোচক ও সাহিত‍্যিক।
* শানারেই দেবী শানু বাংলাদেশী অভিনেত্রী ও মডেল, লাক্স-চ্যানেল আই সুপারস্টার মুকুট বিজয়ী
* অশোকবিজয় রাহা বাঙালি কবি, প্রাবন্ধিক ও সমালোচক
* নগেন্দ্রচন্দ্র শ্যাম, শিলচরের লব্ধ-প্রতিষ্ঠ আইনজীবী, সাহিত্যিক ও সাংবাদিক
* ফারুক রশীদ চৌধুরী বাংলাদেশী রাজনীতিবিদ

## আরও দেখুন
* সিলেট সরকারি কলেজ
* কারমাইকেল কলেজ, রংপুর
* আনন্দ মোহন কলেজ, ময়মনসিংহ

## তথ্যসূত্র

### টীকা

## বহিঃসংযোগ

* 
* 


বিষয়শ্রেণী:১৮৯২-এ ভারতে প্রতিষ্ঠিত
বিষয়শ্রেণী:সিলেটের শিক্ষাপ্রতিষ্ঠান
বিষয়শ্রেণী:১৮৯২-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:জাতীয় বিশ্ববিদ্যালয়, বাংলাদেশের অধিভুক্ত মহাবিদ্যালয়
বিষয়শ্রেণী:সাবেক কলকাতা বিশ্ববিদ্যালয় অধিভুক্ত শিক্ষাপ্রতিষ্ঠান
বিষয়শ্রেণী:সাবেক চট্টগ্রাম বিশ্ববিদ্যালয় অধিভূক্ত শিক্ষাপ্রতিষ্ঠান
বিষয়শ্রেণী:বাংলাদেশের উদ্ভিদ উদ্যান